Nóg ŉ EFF-lid uit Oos-Kaapse wetgewer geskopDie EFF se kenmerkende rooi beret Nog ŉ lid van die Ekonomiese Vryheidsvegters (EFF) is Dinsdag uit die provinsiale wetgewer in die Oos-Kaap geskop nadat hy na witmense as “boere” verwys het. Dit volg op dieselfde dag wat twee ander EFF-LPW’s in Gauteng verwyder moes word weens “onvanpaste” kleredrag. Die Sowetan het Woensdag berig die speaker, Noxolo Kiviet, het Themba Wele uit die raadsaal geskop omdat hy in sy toespraak na witmense verwys het as “AmaBhulu” (boere). Wele het die opmerking gemaak in sy toespraak in reaksie op premier Phumulo se Masualle se provinsiale rede. “Jy [die premier] het niks genoem oor planne om grond vir landbouprojekte te onteien nie, want niyawoyika amabhulu okany nilala nawo ngengubo enye [jy is bang vir boere of miskien deel jy en hulle dieselfde kombers],” het hy gesê. Mxolisi Dimaza, ŉ ANC-LPW, het beswaar aangeteken en gesê die woord “boer” was onparlementêr en dat Wele sy stelling moet terugtrek. Wele het geweier, en is gevra om die raadsaal te verlaat. Volgens die berig is dit die tweede keer in minder as ŉ week dat Wele uit ŉ sitting geskop is. Wele en sy EFF-kollega, Siyabulela Peter, is verlede Vrydag uit die wetgewer geskop omdat hulle rooi oorpakke en konstruksiehoede gedra het. – SAPA